DA Den Europæiske Unions Tidende C 100/14

Underretning fra den ungarske regering i henhold til Europa-Parlamentets og Rådets direktiv 94/22/EF om betingelser for tildeling og udnyttelse af tilladelser til prospektering, efterforskning og produktion af kulbrinter

(EØS-relevant tekst)

(2007/C 100/11)

I henhold til artikel 3 og 5 i Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter (1) (i det følgende benævnt »direktivet«) giver den ungarske regering herved Kommissionen følgende underretning.

Den ungarske myndighed med ansvar for gennemførelsen af direktivets artikel 3 — under hensyntagen til bestemmelserne i lov XLVIII af 1993 om minedrift — er Ungarns kontor for minedrift og geologi »Hungarian Office for Mining and Geology«.

I Ungarn varetager Ungarns kontor for minedrift og geologi og dettes regionale organisationer, minedistriktinspektoraterne, den offentlige forvaltning i henseende til minedrift. Økonomi- og transportministeren fører tilsyn med Ungarns kontor for minedrift og geologi, og ministeren træffer afgørelse om udpegning af koncessionsområder, indkaldelse af ansøgninger og indgåelse af koncessionsaftaler under hensyntagen til lovens relevante retlige bestemmelser og anden lovgivning. Økonomi- og transportministerens afgørelser i den forbindelse forberedes af Ungarns kontor for minedrift og geologi.

På grundlag af beføjelserne i lov XLVIII. af 1993 om minedrift har den ungarske regering — ved regeringsdekret 267/2006 (XII. 20.) om Ungarns kontor for minedrift og geologi — fastlagt hovedsæde og stedlig kompetence for minedistriktinspektoraterne under Ungarns kontor for minedrift og geologi. Hvad angår minedrift, og med forbehold af de fastlagte undtagelser, er myndigheden i første instans de regionale kompetente minedistriktinspektorater, og myndigheden i anden instans er Ungarns kontor for minedrift og geologi.

Lov XVI. af 1991 om koncessioner fastslår, at en koncessionsaftale kun kan ophæves i de tilfælde, der er omhandlet i lov XVI. af 1991 om koncessioner, på de betingelser, der er fastsat i koncessionsaftalen. Ophæves en koncessionsaftale af andre årsager, vil det blive betragtet som aftalebrud, og den brydende part kan ifalde erstatningsansvar. Ifølge lov XLVIII. af 1993 om minedrift skal indehaveren af en koncessionstilladelse påbegynde produktionen inden for fristen i koncessionsaftalen eller betale kompensation for de udestående minedriftsleverancer, der er fastlagt i koncessionsaftalen. Opfyldes denne forpligtelse ikke, ophæves koncessionen i medfør af denne lov. I det førnævnte tilfælde tilbageføres områderne under koncessionsaftalen til de frie områder, og der kan i henhold til bestemmelserne i lov XLVIII. af 1993 om minedrift indkaldes ansøgninger eller træffes administrative foranstaltninger.

I overensstemmelse med direktivets artikel 3, stk. 1, følger Ungarn proceduren i direktivets artikel 3, stk. 2, litra a).

Ifølge lov XLVIII. af 1993 om minedrift skal en indkaldelse af ansøgninger offentliggøres i Den Europæiske Unions Tidende mindst 90 dage inden ansøgningsfristens udløb.

I overensstemmelse med direktivets artikel 3, stk. 3, gælder det for Republikken Ungarns territorium, at geografiske områder er tilgængelige for prospektering, efterforskning og produktion af kulbrinter,

— hvis disse ikke er omfattet af tidligere indgåede koncessionsaftaler,

— hvis koncessionen for disse er ophævet i medfør af loven,

— hvis de ikke er berørt af en allerede tildelt (eksisterende) udvindingsrettighed,

— hvis indehaverne af tilladelsen har givet disse efterforskningsområder tilbage,

dvs. de områder, der er angivet i hvidt på det vedlagte kort. Der findes data om frie områder og områder, der er omfattet af tilladelser og udvindingsrettigheder, på det websted, som Ungarns kontor for minedrift og geologi har oprettet (www.mbh.hu).

Oplysninger om betingelser og krav vedrørende udstedelse af tilladelser på grundlag af direktivets artikel 3, stk. 3, og øvrige oplysninger kan fås ved henvendelse til Hungarian Office for Mining and Geology (H-1051 Budapest, Arany János utca 25; postadresse: H-1372 Budapest, PO Box 477; tlf. (36-1) 301 29 47; fax (36-1) 301 29 03; e-mail: hivatal@mbh.hu).

Ansøgninger om ret til efterforskning af kulbrinter i frie områder forelægges det regionale kompetente minedistriktinspektorat. I forbindelse med tildeling af efterforskningsrettigheder konsulterer minedistriktinspektoratet de myndigheder, der er anført i lovgivningen, med hensyn til godkendelse af de tekniske driftsplaner. I de tilfælde, der er fastsat i lovgivningen, kan myndighederne pålægge betingelser for, begrænse eller endog nedlægge forbud mod at tillade efterforskningsaktiviteter, selv når der er indrømmet efterforskningsrettigheder.

Ansøgninger behandles af minedistriktinspektoraterne i den rækkefølge, de modtages, under hensyntagen til bestemmelserne i lov XLVIII af 1993 om minedrift og regeringsdekret 203/1998 om håndhævelse af visse bestemmelser i lov XLVIII af 1993 om minedrift.

I overensstemmelse med direktivets artikel 5, stk. 1, anvendes følgende kriterier i forbindelse med indrømmelsen af tilladelser, medmindre andet fremgår af bestemmelserne i lov XVI. af 1991 om koncessioner:

a) ansøgerens finansielle situation

b) ansøgerens tekniske kompetence og erfaring

c) det af ansøgeren foreslåede arbejdsprogram

d) ansøgerens præstationer i forbindelse med eventuelle tidligere tilladelser, når dette er relevant

e) hvis tilladelsen udbydes til salg, den pris, som enheden er parat til at betale for at opnå tilladelsen.

Ifølge lov XLVIII. af 1993 om minedrift skal indkaldelser af ansøgninger indeholde de konkrete kriterier, som benyttes ved bedømmelsen af de forelagte ansøgninger. Ifølge lov XLVIII. af 1993 om minedrift træffer økonomi og transportministeren afgørelse om tildeling af koncessioner efter evalueringen af de forelagte ansøgninger.

I henhold til direktivets artikel 5, stk. 2, skal indkaldelser af ansøgninger indeholde oplysninger om betingelser og krav vedrørende udøvelse af eller ophør med aktiviteten.

(1) EUT L 164 af 30.6.1994, s. 3.